Senatorul PSD Claudiu Manda a fost prins de poliţişti, luni, în timp ce conducea un autoturism cu o viteză de 125 de kilometri pe oră într-o localitate din judeţul Giurgiu.

El a fost sancţionat cu 1.305 lei şi i s-a suspendat permisul pentru 90 de zile.

Potrivit unor surse, luni, în jurul orei 15.30, poliţiştii l-au prins, în oraşul Mihăileşti, judeţul Giurgiu, pe Claudiu Manda, în timp ce conducea un autoturism Mercedes S Class cu viteza de 125 de kilometri pe oră în localitate.

El a fost sancţionat cu 1.305 lei şi i-a fost suspendat dreptul de a conduce autovehicule pe drumurile publice pentru o perioadă de 90 de zile.

„Eram cu el, în acea zonă se circulă pe două benzi pe sens. Trebuia să conducă şedinţa Senatului şi ne grăbeam. Sunt foarte deranjată de un lucru, că s-a dat asta pe surse. Dacă ştia Poliţia că e corect, trebuia să dea un comunicat. Nu am contestat, am spus că ne grăbim. E jenant pentru Poliţia Română că s-a comportat aşa”, a declarat ulterior Lia Olguţa Vasilescu, soția senatorului, la România TV.

Sursa: News.ro